Vaksin difteria

Vaksin difteria merupakan vaksin yang digunakan untuk melawan Corynebacterium diphtheriae, iaitu agen yang menyebabkan difteria. Penggunaannya membawa kepada pengurangan sebanyak lebih 90% bilangan kes di seluruh dunia dari tahun 1980 hingga 2000. Tiga dos awal disarankan, dan selepas itu ia kira-kira 95% efektif. Ia efektif kira-kira selama 10 tahun, dan selepas itu  dos penggalak diperlukan. Pengimunan boleh dimulakan pada umur enam minggu dengan dos lanjutan diberi setiap empat minggu.

Vaksin difteria sangat selamat. Kesan sampingan yang ketara sangat jarang dilihat. Kesakitan mungkin dirasai pada tempat suntikan. Benjol mungkin terbentuk pada tempat suntikan yang berlarutan selama beberapa minggu. Vaksin ini selamat digunakan semasa hamil dan untuk mereka yang mempunyai fungsi imun yang lemah.

Beberapa gabungan vaksin digunakan untuk mencegah difteria. Ini termasuk dengan toksoid tetanus (dikenali sebagai vaksin dT atau DT) dan dengan vaksin tetanus dan pertusis yang dikenali sebagai vaksin DPT. Pertubuhan Kesihatan Sedunia menyarankan penggunaannya semenjak tahun 1974. Kira-kira 84% penduduk dunia sudah divaksinkan. Vaksin ini diberi sebagai suntikan intraotot. Vaksin ini perlu disimpan sejuk tetapi tidak dibekukan.

Vaksin difteria dibangunkan pada tahun 1923. Ia tersenarai dalam Senarai Ubat Penting Pertubuhan Kesihatan Sedunia, iaitu ubat paling penting yang diperlukan dalam sistem kesihatan asas. Harga borong versi vaksin ini yang mengandungi toksoid tetanus ialah antara 0.12 hingga 0.99 dolar Amerika sedos pada tahun 2014. Di Amerika Syarikat, harganya kurang daripada 25 dolar Amerika.

Rujukan 

Vaksin